### Resumé

Elkjærafdelingen på Firkløverskolen har de seneste år oplevet faldende elevtal. Elevtallet forventes at blive 28 ved opstarten af skoleåret 2024/25. På baggrund af de faldende elevtal på Elkjærafdelingen besluttede Børne- og Familieudvalget 30. maj 2024, at der skulle holdes et borgermøde i Elkjær med henblik på en drøftelse af fremtidsperspektiver for Elkjærafdelingen. Borgermødet blev afholdt 18. juni 2024.

På baggrund af data og de muligheder, som bl.a. kom frem på borgermødet, indstiller forvaltningen til en lukning af Elkjærafdelingen, og at eleverne overflyttes til Ikær-afdelingen i Give.

**Sagen er genoptaget efter høring. Høringssvar fra Firkløverskolens bestyrelse og lokalMED er vedlagt som bilag. Endvidere er der kommet udtalelser fra:**

•    Grønbjerg Langelund lokalråd og Støtteforening
•    Hal- og multihus og fra [adresse].

Udtalelser  er også vedlagt som bilag.

### Sagsfremstilling

Udviklingen fra skoleåret 2021 og frem til i dag ses i nedenstående tabel. Som det fremgår, er elevtallet på Elkjærafdelingen faldet fra 64 elever i 2021 til 42 i maj 2024. Elevtallet forventes at blive 28 ved opstarten af skoleåret 2024/25.

![](data:image/png;base64...)

Elkjærafdelingen går fra 0.-6. klasse. Afdelingen er kommunens mindste almenafdeling. Eleverne i almenafdelingen undervises ved samlæsning af 0.-3. og 4.-6. klasse. I Elkjærafdelingens SFO I og II er der indmeldt i alt 19 elever.

Elkjærafdelingen indeholder også en specialafdeling fra 0.-6. klasse. På specialafdelingen går der pt. 38 elever.

En væsentlig forklaring på det faldende elevtal på Elkjærafdelingen er, at børnetallet i området har været faldende i årene 2014–2024. Antallet af 5-årige er fra 2014-2024 faldet fra 26 til 14 børn. Med et lavpunkt i 2020 med kun 11 børn.

Endvidere er det ekstra store fald fra skoleåret 2023/24 (42 elever) til skoleåret 2024/25 (28 elever) et udtryk for, at en stor 6. årgang forlader Elkjærafdelingen samtidig med, at der er en meget lille indskrivning til 0. klasse. Endvidere har der i foråret 2024 været en sivning af elever væk fra [adresse], hvilke kan skyldes det i forvejen lave antal elever, samt at der i foråret har været en igangværende drøftelse af Elkjærafdelingens fremtid.

Befolkningsprognosen for Elkjærs gamle skoledistrikt peger i retning af, at antallet af 5-årige fremadrettet vil stabilisere sig omkring 15 børn årligt i årene frem mod 2034.

Historikken viser, at ca. en 1/3 af de 5-årige indskrives på Elkjærafdelingen. De øvrige børn vælger en lokal friskole i området – i særlig grad Karlskov Friskole, som ligger i det gamle Elkjær skoledistrikt. Desuden ligger Hedegaard Friskole og [adresse] også i umiddelbar nærhed af Elkjærafdelingen.

Med afsæt i ovenstående samt det nuværende elevtal, så forventes elevtalsudviklingen på hele Elkjærafdelingen at blive som i nedenstående tabel fra skoleåret 2025/26 til 2034/35. Det vil sige, at Elkjærafdelingen ser ind i en fremtid med 26-31 elever fordelt på 0.-6. klasse.

![](data:image/png;base64...)

Det er således forvaltningens vurdering, at der fremadrettet ikke er grundlag for to skoler i det gamle Elkjær skoledistrikt.

**Det faglige perspektiv**
Det forventede elevtal på 26-31 elever på Elkjærafdelingen de kommende skoleår betyder, at forvaltningen og skolen kan være bekymret for kvaliteten fremadrettet. Det drejer sig om flere forhold:

* At foretage undervisning på tværs af 3-4 trin er en meget krævende opgave. Det er vanskeligt at sikre den nødvendige kvalitet og læringsvilkår for alle elever. På tværs af trin er det også en udfordring, at eleverne ikke skal have samme fag.
* Det er en afdeling med få elever og dermed også få jævnaldrende at skabe relationer til og venskaber med. Det lave elevtal har således også betydning for det sociale og trivselsmæssige.
* Skolen oplever, at det er vanskeligt at fastholde og rekruttere medarbejdere til Elkjærafdelingen (almen/special).
* Den lille almenafdeling, og dermed medarbejdergruppe på Elkjærafdelingen, begrænser også mulighederne for teamsamarbejde og kollegial sparring fra bl.a. skolens vejledere og ressourcepersoner.
* Desuden er det også en udfordring at dække alle fag uden at trække på kollegaer fra skolens øvrige afdelinger. Det gælder fx i tysk og musik. Det betyder, at personalet som underviser ikke har samme stærke relation til eleverne, som hvis de havde deres dagligdag på afdelingen.

Medarbejdere og ledere på Elkjærafdelingen gør dagligt en stor indsat for at lykkes med opgaven, men det må konstateres, at det er en vanskelig opgave og sårbart at drive skole, når elevtallet er så lavt.

**Mulige initiativer – herunder ideer og input fra borgermødet 18. juni 2024.**
Forvaltningen og Børne- og Familieudvalget har løbende overvejet forskellige muligheder for at styrke Elkjærafdelingen. Ved Børne- og Familieudvalgets tidligere besøg på Elkjærafdelingen har muligheden for en daginstitution været drøftet med lokale repræsentanter.

Ved borgermødet 18. juni 2024 om Elkjærafdelingens fremtid, blev mødet indledt med en præsentation af bl.a. ovenstående data. På mødet kom der flere input til, hvad der kan gøres for at understøtte Elkjærafdelingens fremtid. [adresse] var det følgende ideer og forslag som fyldte mest:

1. Styrkelse af fødekæden til Elkjærskolen
   Fødekæden til skolen blev italesat i flere sammenhænge. Der blev nævnt flere ting, som havde negativ indvirkning på fødekæden, fx:
   • Børnehaven Karla Grøn ligger tæt på [adresse].
   • For lidt udvikling i området. Manglende byggegrunde.
   • Manglende busser gør, at der ikke kommer tilflyttere.

   Forslag fra borgermødet:
   • Det blev forslået at booste specialafdelingen på Elkjærafdelingen, så den blev større. Der var flere elementer i forslaget, herunder at samle flere børn med behov for specialtilbud på Elkjærafdelingen. En anden vinkel var at samle børn fra Give-området, som ligger i grænseområdet mellem almentilbud og specialtilbud, på Elkjærafdelingen.
   • At flytte børnehaven Gyda Hansen til Victor Jacobsen.

   Herudover er der til forvaltningen indsendt et forslag om at oprette en specialbørnehave på Elkjærafdelingen.

   Forvaltningens bemærkninger:
   Børne- og Familieudvalget har netop godkendt en ny Børne- og Ungepolitik og har på baggrund af Børne- og Ungepolitikken sat et mål om:
   • ”At flere børn og unge skal gå i deres lokale daginstitution og skole”
   At udvide Elkjærafdelingen specialafdeling (Hvad enten det er visiterede elever til et egentlig specialtilbud eller et ”aflastende tilbud” for elever i grænseområdet mellem almentilbud og specialtilbud) vil være at gå i den modsatte retning end den strategi, Børne- og Familieudvalget ønsker for skoleområdet. I forhold til et ”aflastende tilbud” vil forvaltningen endvidere stille spørgsmålstegn ved, om der er nok i målgruppen, og om forældre og børn i målgruppen ønsker at flytte sig fra deres lokale fællesskab.

   Ideen om en specialbørnehave i Elkjær er tilsvarende imod, at flere børn og unge skal gå i deres lokale daginstitution og skole. Desuden vil etableringen af en specialbørnehave kun styrke almenafdelingen på Elkjær i meget begrænset omfang.

   Der er lavet et overslag på, hvad en flytning af Karla Grøn børnehaven vil have af omkostninger. En ombygning af Elkjærafdelingen til en børnehave vil forventeligt koste 10-20 mio. kr. En ombygning vil bl.a. kræve ændring af udearealer, krybberum, toiletforhold, skiftefaciliteter m.m. En anden årsag til den store udgift er, at bygningen skal ”omklassificeres” fra skole til daginstitution, hvilket betyder, at nyeste bygningsreglement skal bringes i anvendelse. Det har betydning for fx krav til akustik, ventilation, brandforhold m.m.

   Spændet på de 10–20 mio. kr. dækker over usikkerhed omkring omfanget af ombygningen. En endnu dyrere model vil være at bygge en helt ny institution ved siden af Elkjærafdelingen.
2. Bedre markedsføring af Elkjærafdelingen
   Der var flere forslag fremme om at forbedre markedsføringen af Elkjærafdelingen. Flere af deltagerne oplevede, at friskolerne er langt mere ”offensive” med deres markedsføring. Fx omdeler friskolerne markedsføringsmaterialer i borgernes postkasser, og de står også på torvet i Give med henblik på markedsføring.

   Forvaltningens bemærkninger:
   Man kunne naturligvis styrke informationen om Elkjærafdelingen i området. I givet fald kunne markedsføringen dog ikke fokusere alene på Elkjærafdelingen. Elkjærafdelingen er en del af Firkløverskolen. Firkløverskolen vil godt kunne markedsføres på fx torvet i Give, i så fald skal der reklameres for alle fire afdelinger af Firkløverskolen.

   I lyset af de historiske tal, og den fremtidige prognose for befolknings- og elevtalsudviklingen samt antallet af friskoler i området, vurderer forvaltningen ikke, at bedre markedsføring er tilstrækkelig til at sikre en bæredygtig afdeling i Elkjær.
3. Bus og Bustransport
   På mødet blev der givet udtryk for en oplevelse af, at friskolerne tilbyder bedre transport til og fra skole, end kommunen gør. Endvidere var det oplevelsen, at flere børn i [adresse] har en usikker skolevej - særligt når det er mørkt, koldt og sigtbarheden er lav.

   Forvaltningens bemærkninger:
   [adresse] serviceniveau for transport af skoleelever følger den gældende lovgivning. Det betyder, at kommunen sørger for transport mellem skole og hjem, hvis eleverne har en længere skolevej end i nedenstående:

   • 0. til 3. klasse over 2,5 km
   • 4. til 6. klasse over 6,0 km

   Afstanden til bussen må være det halve af ovenstående.

   Kommunen sørger for befordring af elever, der har kortere skolevej, hvis skolevejen udgør en særlig risiko for skoleelever. Beslutningen om, hvorvidt en skolevej er trafikfarlig, baseres på målinger og politiets vurdering.

   Såfremt afstandskriterierne, eller kriterierne for hvornår en skolevej er trafikfarlig, skal ændres i forhold til Elkjærafdelingen, så skal kommunen ændre på kriterierne i hele kommunen. Det vil ikke være lovligt at have forskellige serviceniveauer i kommunen. Der er ikke p.t. foretaget en analyse af omkostningerne, men det forventes at være omkostningstungt, hvis serviceniveauet skal hæves betragteligt i hele kommunen.

#### Forvaltningens afsluttende bemærkninger

På baggrund af det faldende antal 5-årige i [adresse], og faldende elevtal på Elkjærafdelingen, de foreliggende prognoser samt antallet af friskoler i lokalområdet, ser forvaltningen det som vanskeligt at skabe et bæredygtigt grundlag for Elkjærafdelingen. Efter forvaltningens vurdering er det grundlæggende problem, at der ikke er et tilstrækkeligt stort elevgrundlag i området i forhold til skolekapaciteten. De fremkomne forslag har dels udfordringer ift. den ønskede strategiske retning, som Børne- og Familieudvalget har lagt for balancen mellem specialtilbud og almentilbud, og forslagene er ressourcetunge, uden at de løser det grundlæggende problem.

På den baggrund anbefaler forvaltningen, at almenafdelingen på Elkjær lukkes pr. 31. december 2024, og at eleverne på Elkjærafdelingen overflyttes til Ikær-afdelingen, hvor der er kapacitet til eleverne. Anbefalingen skal i høring inden endelig beslutning.

En beslutning om at lukke almenafdelingen på Elkjær vil betyde, at der er en større ikke udnyttet bygningsmasse på matriklen samt et specialtilbud uden nærhed af en almenafdeling. På den baggrund foreslås det, at der igangsættes et afklaringsforløb i forhold til specialafdelingen, samt at der i høringsperioden inviteres til dialog med de øvrige skoletilbud omkring skolesituationen i området.

Baseret på erfaringer fra lukning af Vandelafdelingen på [adresse], er det vigtigt at skabe en god overgang for elever, forældre og ansatte samtidig med, at det er vigtigt med en vis fremdrift i processen, hvis en lukning skal ske.

#### Historik

Børne- og ungedirektøren indstiller, den 15. august 2024,  punkt 91:
at Børne- og Familieudvalget over for Byrådet anbefaler, at almenafdelingen på Elkjærafdelingen lukkes pr. 31. december 2024, og at eleverne flyttes til [adresse],

at der indledes en proces, hvor der ses på konsekvenserne for bygningsmassen samt specialafdelingen på Elkjærafdelingen og

at sagen sendes til høring i Firkløverskolens bestyrelse samt lokalMED og til udtalelse i områdets Lokalråd fra 16. august til 12. september 2024, hvorefter sagen forlægges til endelig behandling i Børne- og Familieudvalget, Økonomiudvalget og Byrådet.

Beslutning fra Børne- og Familieudvalget, den 15. august 2024, punkt 91:
Godkendt.

Helge Sørensen undlod at stemme.

#### Høring

Sagen er i høring i perioden 16. august til 12. september 2024.

#### Sagen er nu genoptaget efter høring

Sagen har været i høring hos skolebestyrelsen og LokalMED på Firkløverskolen.

Skolebestyrelsen finder det beklageligt, at en lukning af almenafdelingen er nødvendigt. Men anbefaler samtidig, at processen gøres kort når beslutningen er truffet. Skolebestyrelsen frygter, at en længere overgangsperiode betyder et tomrum og at elever og personale rejser. Skolebestyrelsen anbefaler, at der gives buskort til dem, som allerede nu ønsker at flytte til Ikær-afdelingen og at der etableres en særlig busforbindelse til Karina Skov. Desuden nævnes det, at skolebestyrelsen forventer at overgangsperioden ikke kommer til at lægge skolen til økonomisk last.

LokalMED beskriver i deres høringssvar at læringsmiljøet og atmosfæren i klasserummet er negativt påvirket af den politiske proces. Det er svært at have fokus på det faglige indhold. Eleverne er endvidere udfordret på bl.a. deres engagement og relationerne er sat på prøve. LokalMED beskriver, at processen for eleverne kan opleves uvis og lang.

Ud fra et medarbejderperspektiv og de reaktioner som medarbejderne oplever anbefaler LokalMED en kortere proces af hensyn til både eleverne og medarbejderne. Usikkerheden betyder, at arbejdsmiljøet er presset.

LokalMED påpeger at eleverne allerede finder nye skoletilbud og at enkelte medarbejdere har forladt afdelingen. Desuden har afdelingslederen fundet arbejde andet sted.

Anbefalingen fra LokalMED er en effektiv proces, som kan være med til at skabe vished og tryghed for både elever og medarbejdere.

Begge høringssvar kan læses i deres fulde længde i medsendte bilag.

Desuden er der i høringsperioden kommet udtalelser fra:
•    Grønbjerg Langelund lokalråd og Støtteforening
•    Hal- og multihus og fra [adresse].

De to udtalelsesbreve er medsendt sagen i sin fulde længe.

**Forvaltningens bemærkninger efter høring:**
Forvaltningen har på baggrund af, at elevtallet på kort tid faldt til 7 elever på Elkjærafdelingen og ovennævnte høringssvar fra både bestyrelse og LokalMed meddelt skolen, at den kunne samle alle elever på [adresse] i Give, hvis den med det lave elevtal fandt det nødvendigt af faglig/pædagogiske og driftsmæssige hensyn.
Forvaltningen har også besluttet, at der på baggrund af omstændighederne gives fri befordring fra Elkjær-området til [adresse] ud fra afstandskriterierne til Ikær, hvilket først ville være inden for kommunes serviceniveau, når Elkjærafdelingen måtte blive lukket formelt.

Ved udgangen af uge 38 var der 5 elever på Elkjærafdelingen og skolen har meddelt forældrene at eleverne samles på Ikær af faglig/pædagogiske og driftsmæssige hensyn. Det er skolens forventning, at der er fundet løsninger, så de sidste elever også undervises på [adresse] senest ved udgangen af september.

Med høringssvarene og ovenstående har forvaltningen siden første behandlingen indstillet, at skolen lukkes formelt så hurtigt som muligt efter Byrådets beslutning.

### Økonomi

Der vil umiddelbart være mindreudgifter på ca. 1,0 mio. kr. årligt ved en lukning af Elkjærafdelingen. Der vil dog kunne være ekstraomkostninger til transport, men det ændrer ikke væsentligt på det overordnede billede af en mindreudgift på ca. omkring 1,0 mio. kr.

### Sagens videre forløb

Efter endt høring behandles sagen i Børne- og Familieudvalget samt i Økonomiudvalget 28. oktober, hvorefter Byrådet træffer endelig beslutning i sagen 6. november 2024.

### Historik

#### Børne- og ungedirektøren indstiller, den 3. oktober 2024, punkt 110:

at Børne- og Familieudvalget over for Byrådet anbefaler, at almenafdelingen på Elkjærafdelingen lukkes hurtigst muligt efter byrådets beslutning og at eleverne flyttes til [adresse].

#### Beslutning fra Børne- og Familieudvalget, den 3. oktober 2024, punkt 110:

Anbefalet.

Bodil Gregersen  var fraværende.

####

#### Beslutning fra Økonomiudvalget, den 28. oktober 2024, punkt 241:

Anbefales.

### Beslutning

Godkendt.

Fraværende:

Bodil Gregersen. I stedet mødte Boris Christiansen.

Tine Lind. I stedet mødte Rasmus Madsen El-Ahmad.